钦定古今图书集成/明伦汇编/氏族典/第292卷 > 《廖用贤尚友录》 > 汤克宽
## 钦定古今图书集成/明伦汇编/氏族典/第292卷 > 《廖用贤尚友录》 > 汤克宽

按《明外史俞大猷传》：“汤克宽，邳州卫人。父庆，嘉靖中
江防总兵官。克宽承世荫，历官都指挥佥事，充浙江
参将。时滨海多被倭患，而将士无纪律，贼至辄奔。议
设大将统制江淮。乃命克宽为副总兵，驻金山卫，提
督海防诸军。被劾，夺官从军。浙西参将张淙病，御史
王忬荐克宽代之。遇贼嘉湖，失利，诏以白衣办贼。总”
督张经议捣贼柘林，令克宽将广西土兵屯乍浦，与
副将大猷等大战王江泾，斩级二千。会赵文华劾经
惑克宽言，纵倭饱飏，遂并逮问论死。久之，赦免。广东
用兵，令赴军前自效。从大猷大破倭海丰，还世荫。俄
以为惠潮参将。已，擢狼山副总兵，进署都督佥事，为
广东总兵官。会曾一本突海丰、惠来间，克宽倡议抚
之。未几，激民变，一本亦反，诏逮克宽讯治。寻赦免，赴
蓟镇立功。万历四年，炒蛮入掠古北口，克宽偕参将
范宗儒追出塞，遇伏战死。